#

# АГЕНЦИЯ

#  ЗА ПРИВАТИЗАЦИЯ И СЛЕДПРИВАТИЗАЦИОНЕН КОНТРОЛ

#

# ПЛАН ЗА РАБОТА ПРЕЗ 2017 г.

София, 2017 година

# I. ВЪВЕДЕНИЕ

Планът за работа на Агенцията за приватизация и следприватизационен контрол (АПСК, Агенцията) през 2017 г. е изготвен в съответствие с изискванията на чл. 6, ал. 1 от Закона за приватизация и следприватизационен контрол (ЗПСК) и съгласно чл. 31, т.17 от Устройствения правилник на АПСК.

Годишният план поставя приоритетите и оперативните цели в дейността на Агенцията през 2017 г. и съдържа прогноза за брой приватизационни продажби и брой дружества с извършен следприватизационен контрол, прогноза за приходите - очаквани постъпления от приватизационни продажби и от следприватизационен контрол, както и разчет за размера на необходимите разходи за обезпечаване на дейностите по приватизация и следприватизационен контрол.

Основна цел в работата на АПСК е реализиране на ефективен приватизационен процес и следприватизационен контрол. Със своята дейност АПСК гарантира защита на държавния интерес в процеса по раздържавяване, подкрепя усилията на ресорните министерства, областните администрации и други държавни органи за привличане на инвестиции. Агенцията осигурява приходи в бюджета от дейностите по приватизация и следприватизационен контрол, като дава своя принос в изпълнението на поставените цели в бюджетна програма – 2000.01.08 – „Преструктуриране и ефективно управление на държавната собственост“ на Министерство на икономиката. Оперативните дейности по раздържавяването на държавното участие и контрола по изпълнението на приватизационните ангажименти от страна на купувачите се изпълняват от АПСК.

# II. РЕСУРС ОТ ОБЕКТИ, ПОДЛЕЖАЩИ НА ПРИВАТИЗАЦИЯ И ПРИВАТИЗАЦИОННИ ДОГОВОРИ, ПОДЛЕЖАЩИ НА КОНТРОЛ

##  *Актуално състояние на ресурса от дружества, подлежащи на приватизация*

През 2017 г. АПСК ще разполага с ресурс от обекти, подлежащи на приватизация, както следва:

* 13 броя мажоритарни пакети акции/дялове, представляващи дружества с над 50 на сто държавно участие в капитала (от тях 4 броя влети в „ДКК“ ЕАД);
* 3 броя пакети от дялове/акции, собственост на търговски дружества с над 50 на сто държавно участие в капитала в други търговски дружества;

## 62 търговски дружества с под 50 на сто държавно участие в капитала (миноритарни пакети акции/дялове). Поради реституционни претенции и заведените по този повод съдебни дела, остава блокирана продажбата на миноритарното държавно участие в капитала на други 29 дружества.

## 16 на брой обособени части, собственост на търговски дружества с над 50 на сто държавно участие в капитала;

## 130 обекти, представляващи имоти-частна държавна собственост и имоти с предоставени права на управление на ръководители на държавни ведомства (МВР, МФ, МЗХ и БАБХ), за които има предложения за приватизация.

***Потенциални възможности за увеличаване на ресурса от обекти, подлежащи на приватизация***

* Дялове, акции и обособени части, собственост на търговски дружества с повече от 50% държавно участие в капитала в други търговски дружества, след предложение от компетентния орган за управление на съответното дружество и съгласувано с ресорния министър;
* Имоти частна-държавна собственост с данъчна оценка от 10 хил. лева до 500 хил.лв. - след предложение на ръководителя на ведомството, което управлява имота, или от областния управител в случаите по чл. 18, ал. 1 от Закона за държавната собственост, а за имоти с данъчна оценка над 500 000 лв. - след решение на Министерски съвет;
* Новообразувани дружества с държавно участие в капитала (чл.3, ал.4 от ЗПСК);
* Миноритарни пакети - след произнасяне на компетентните органи по отношение на предявени реституционни претенции и установяване на точния брой акции/дялове, които могат да бъдат предмет на приватизационна продажба;
* При разваляне, с влязло в сила съдебно решение, на сключени приватизационни договори;
* Дружества, отпаднали от т. нар. “забранителен списък” (*Приложение № 1 към чл.3, ал.1 от ЗПСК)* чрез изменение на ЗПСК, които биха могли да бъдат успешно приватизирани.

***Приватизационни договори, подлежащи на контрол***

АПСК осъществява следприватизационен контрол на:

* Изпълнението на изискуемите задължения по приватизационните договори, в т.ч. подлежащи наконтрол по отношение на изплащането на цената по приватизационния договор - 176 броя;
* Изпълнението на инвестиционни програми - по отношение на 2 договора;
* Общият брой на договорите, подлежащи на контрол по отношение на различни социални ангажименти и други задължения, в т.ч. и инвестиции - 88 бр.

**III. ПРИОРИТЕТИ И ЦЕЛИ В ДЕЙНОСТИТЕ ПО ПРИВАТИЗАЦИЯ И СЛЕДПРИВАТИЗАЦИОНЕН КОНТРОЛ**

***Приоритети в дейността по приватизация през 2017 г.:***

* Приватизационна продажба на „Военно издателство” ЕООД, гр. София;
* Приватизационна продажба на държавното участие в капитала на “Българска фондова борса - София” АД („БФБ-София“АД) , гр. София.

***Приоритети в дейността по следприватизационен контрол през 2017 г.:***

* Приключване с констатации на следприватизационния контрол по изпълнението, респ. неизпълнението на изискуемите задължения по сключените приватизационни договори до 2015 г. включително;
* Приключване с констатации на следприватизационния контрол по изпълнението, респ. неизпълнението на изискуемите до 2016 г. задължения на 80% от контролираните приватизационни договори до края на 2017 г.;
* Осъществяване на контрол на място в приватизираните дружества, като метод за отчитане на договорните задължения на купувачите по приватизационни договори и с цел повишаване коректността при отчитане изпълнението/неизпълнението на поетите задължения и минимизиране на риска при следприватизационния контрол;
* Осъществяване на правното осигуряване на следприватизационния контрол и процесуалната защита на АПСК в исковото и изпълнителното производства.

***Цели на плана:***

* Успешно приключване на приватизационни проекти, при които няма съществени проблеми, възпрепятстващи продажбата;
* Осигуряване на парични постъпления в държавния бюджет;
* Провеждане на активен маркетинг с цел привличане на инвеститорски интерес;
* Постигане на икономически ефективна приватизация;
* Осъществяване на ефективен, навременен и ефикасен контрол на задължения, залегнали в приватизационните договори;
* Установяване изпълнението/неизпълнението на задължения по сключени приватизационни договори;
* Подготовка на предложения за издаване на удостоверения по чл. 22 б, т. 7 от ЗПСК и удостоверения във връзка с чл. 78, ал. 2 от ЗДС като административна услуга, предоставяна от АПСК и неразделна част от комплексното административно обслужване в Р. България;
* Повишаване ефективността и ефикасността на дейността по процесуалната защита на АПСК, вкл. по правно осигуряване на следприватизационния контрол в хода на исково и изпълнително производство.

***Постигане на целите при спазване на следните принципи:***

* Поддържане на правила и механизми за постигане на обективност и прозрачност при провеждане на процедурите;
* Осигуряване на равнопоставеност на инвеститорите;
* Ефективност, ефикасност и икономичност при усвояване на предоставените средства за осъществяване на дейностите по подготовка на приватизационния процес и контрола на изпълнението на поетите от купувачите задължения.

***Външни фактори, които могат да окажат въздействие върху постигането на целите на плана:***

* Слаб инвеститорски интерес;
* Влияние на финансовата и икономическа криза върху инвестиционния процес;
* Влошаване на финансовото състояние на някои търговски дружества, подлежащи на приватизация, вследствие на което намалява инвеститорския интерес към тях;
* Липса на съдействие и сътрудничество между институциите, заинтересованите лица и търговските дружества, обекти на приватизация;
* Дълги срокове по решаване на съдебни спорове;
* Липса на активи и финансов ресурс на купувачи с просрочени задължения към АПСК, които да осигурят пълно погасяване на задълженията спрямо Агенцията;
* Трудности при набиране и/или актуализиране на правната и финансовата информация за съответното дружество.

**1. Брой приватизационни продажби**

Прогнозата за очаквания брой сделки през 2017 г. е изготвена след отчитане на състоянието на подлежащия на приватизация ресурс и приватизационната готовност на обектите. Взети са предвид и определени рискове, специфични за осъществяването на процеса на приватизация. Неустановената политическа обстановка във връзка с провеждането на предсрочни парламентарни избори е възможно да доведе до забавяне или отлагане на някои приватизационни проекти.

АПСК ще насочи усилията си да реализира **30** **приватизационни продажби** на: дялове или акции – собственост на държавата в търговски дружества с повече от 50 на сто държавно участие в капитала; обособени части от имуществото на търговски дружества с повече от 50 на сто държавно участие в капитала; дялове или акции – собственост на търговски дружества с повече от 50 на сто държавно участие в капитала в други търговски дружества; обособени части от имуществото на търговски дружества, чийто капитал е собственост на други търговски дружества с повече от 50 на сто държавно участие в капитала; имоти - частна държавна собственост с данъчна оценка над 10 000 лв.

Предвидени за приватизация през 2017 г. са обекти, за голямата част от които през предходни години са извършвани дейности по подготовка на приватизационна продажба. Поради различни проблеми, работата по тези проекти е била преустановена или забавена.

И през настоящата година Агенцията ще продължи работа по проекта за приватизация на държавния дял в капитала на „БФБ-София“АД, гр. София. Очаква се след прилагане на мерки за засилване на фондовата търговия и повишаване капитализацията на „БФБ-София“ АД, да бъде привлечен стратегически инвеститор – голям борсов оператор. Наличието на сериозен инвеститорски интерес от страна на голяма борса, която да купи дял от „БФБ-София“ АД, е необходимо условие за успешно финализиране на приватизационния проект.

Агенцията има готовност да работи по проектите за приватизационна продажба на дружествата „МОНТАЖИ“ ЕАД, гр. София, “Овча купел” ЕООД, гр. София и 99,09% от капитала на „БУЛГАРПЛОДЕКСПОРТ“ ООД, гр. София, след съответното предложение от компетентния орган за управление на дружеството, собственик на капитала в тях.

Очаква се да продължи наблюдаващото се леко повишаване на инвестиционния интерес към недвижимите имоти, предлагани от АПСК. Предвижда се през годината да бъдат обявени за приватизационна продажба:

* имоти-частна държавна собственост, предложени от областните управители;
* имоти-частна държавна собственост с отпаднала необходимост, предложени за продажба от МВР, МЗХ, БАБХ и от МФ.
* недвижими имоти, представляващи обособени части от търговските дружества „Български пощи“ ЕАД, гр. София, „ДКК“ ЕАД, гр. София, „Транспортен диагностично-консултативен център“ ЕООД, гр. Бургас, „ВМЗ“ ЕАД, гр. Сопот.

Агенцията предвижда да предложи за продажба дялови участия, собственост на търговски дружества с повече от 50 на сто държавно участие в капитала в други търговски дружества. През този период ще се поднови работата по проектите за продажба на дяловите участия на: „ТЕРЕМ“ ЕАД в капитала на „ТЕРЕМ – Генерал Владимир Заимов“ ООД, гр. Божурище и дяловото участие на „Интендантско обслужване“ ЕАД в ЗАД „Армеец“.

АПСК ще продължи да използва възможностите на търговската система на “БФБ - София” АД, гр. София за провеждане на централизирани и неприсъствени публични търгове. Ускорените процедури при провеждане на тези търгове са ефективни методи за продажба на пакети акции/дялове от дружествата с под 50 на сто държавно участие в капитала.

Списък на по-значимите проекти, за които АПСК ще работи за осъществяване на приватизационни продажби през 2017 г. :

|  |  |  |  |
| --- | --- | --- | --- |
| **№** | **ДРУЖЕСТВО** | **ДЪРЖАВНО УЧАСТИЕ****( %)** | **СОБСТВЕНОСТ** |
| 1 | „БЪЛГАРСКА ФОНДОВА БОРСА – СОФИЯ“ АД, гр. София | 50,05 | МФ |
| 2 | „ВОЕННО ИЗДАТЕЛСТВО“ ЕООД, гр. София | 100 | МО |
| 3 | „ПЛОД И ЗЕЛЕНЧУК“ ЕООД, гр. Габрово | 100 | МИ |
| 4 | „СВОБОДНА БЕЗМИТНА ЗОНА – БУРГАС“ АД, гр. Бургас | 19,45 | МФ |
| 5 | „МОНТАЖИ“ ЕАД, гр. София | 100 | „ДКК“ЕАД |
| 6 |  „ОВЧА КУПЕЛ“ ЕООД, гр. София | 100 | „ДКК“ЕАД |
| 7 | „БУЛГАРПЛОДЕКСПОРТ“ ООД, гр. София | 99,09 | „ДКК“ЕАД |
| 8 | „ИНСТИТУТ ПО МАРКЕТИНГ“ ЕАД, гр. София | 100 | „ДКК“ЕАД |

След предложение от „ДКК“ ЕАД, Агенцията ще работи за успешната реализация на приватизационни сделки за обекти, представляващи дялове и акции, собственост на еднолични търговски дружества с държавно участие в капитала на „ДКК“ ЕАД. Паричните постъпления от приватизацията на такива обекти или част от тях могат да бъдат преведени по сметка на „ДКК“ ЕАД, след съгласуване с органа, който упражнява правата на едноличен собственик на капитала, и да останат собственост на дружеството.

**2. Дружества с извършен следприватизационен контрол**

Осъществяване на ефективен, навременен и ефикасен контрол на задължения, залегнали в приватизационни договори, както и реализиране на своевременни действия по правно осигуряване на следприватизационния контрол и процесуалната защита в исковото и изпълнително производство, са основни цели на АПСК в дейността по следприватизационния контрол.

АПСК планира през 2017 г. **да осъществи следприватизационен контрол** върху изпълнението на задълженията, поети с приватизационните договори за продажбата на **30 дружества**. Очаква се да бъдат **изпълнени следприватизационните задължения** при около **25 обекти**.

**3. Постъпления от приватизационни продажби и от дейностите по следприватизационен контрол**

Общо от дейностите по приватизация и следприватизационен контрол през 2017 г. се очакват приходи в размер на **14 517 000 лв**. Прогнозата за очакваните постъпления през 2017 г. се базира върху данни, които са ни известни към настоящия момент и биха могли да претърпят промяна през периода, като е възможно да се постигне увеличение или намаление на планираните приходи.

Договорените плащания по приватизационни продажби се предвижда да бъдат в размер приблизително на **13 017 000 лв**. Постигането на планираните плащания в парични средства ще зависи от реализиранe на успешни приватизационни сделки за пакети акции/дялове на дружества от по-значимите проекти

Възможни са постъпления в непарични платежни средства от продажби на пакети акции/дялове от капитала на търговски дружества, за които се допуска плащане с компенсаторни инструменти.

Очакваните постъпления от следприватизационен контрол са планирани в размер на не по-малко от **1 500 000 лв**., в т.ч. приходи от издадени в полза на АПСК изпълнителни листа и постъпления по спогодби за разсрочване на вземанията по договори за приватизационна продажба на дружества, спрямо които Агенцията има вземания за неустойки, присъдени с влязло в сила съдебно решение и предприетите действия от страна на АПСК.

**4. Разходи за дейностите по приватизация и следприватизационен контрол**

Съгласно чл. 9 от ЗПСК (Обн., ДВ, бр. 15 от 2013 г., в сила от 01.01.2014 г.), разходите за приватизация и следприватизационен контрол се извършват чрез бюджета на АПСК. Утвърденият от министъра на икономиката бюджет за 2017 г. на Агенцията, е в размер на **3 303 244 лева**, в т. ч. планирани разходи за персонал в размер на 1 997 044 лева. (писмо с изх. № 91-00-11/18.01.2017 г. на Министерство на икономиката). В рамките на около 39 % от бюджетните разходи или **1 306 200 лева** са предвидените средства за материално-техническо осигуряване на дейностите по приватизация и следприватизационен контрол, включително за изготвяне на правни анализи, приватизационни оценки и информационни меморандуми, експертни становища от външни фирми, процесуално представителство, разходи за държавни и съдебни такси, разходи по изпълнителни производства за събиране на вземанията на АПСК от частни и държавни съдебни изпълнители и др. В тази сума са включени и разходи за публикуване на решения и обяви на Агенцията съгласно ЗПСК, за маркетингови дейности.

|  |  |  |
| --- | --- | --- |
| **ПОКАЗАТЕЛИ ПО ПЛАН** | **ДЕЙНОСТИ** | **ОБЩО ПРЕЗ 2017 г.** |
| **ПРИВАТИЗАЦИЯ** | **СЛЕДПРИВАТИЗАЦИОНЕН КОНТРОЛ** |
| **ОЧАКВАНИ ПОСТЪПЛЕНИЯ в държавния бюджет (лева)** | **13 017 000** | **1 500 000** | **14 517 000** |
| **РАЗХОДИ (лева)** |  |  | **1 306 200** |

**НЕОБХОДИМИ ДЕЙСТВИЯ**

***Подготвителна работа по приватизационните проекти***

* Набиране и/или актуализиране на правната и финансовата информация за подлежащите на приватизация обекти;
	+ Определяне на възможностите за продажба на държавния дял в капитала на дружествата;
	+ Разрешаване на проблеми, зависещи от действията на други държавни ведомства и институции;
	+ Съгласуване по целесъобразност на приватизационните процедури на обектите от ресурса на АПСК с ресорните министри;
	+ Съгласуване на приватизационните процедури за имоти частна-държавна собственост с Министерство на регионалното развитие и благоустройството и Министерство на финансите;
	+ Възлагане на външни изпълнители изготвянето или актуализацията на анализи на правното състояние, приватизационни оценки, информационни меморандуми за съответните обекти;
	+ Осъществяване на приватизационни проекти;
	+ Определяне на предварителни квалификационни изисквания към участниците в конкретни приватизационни процедури;
	+ Определяне на метод за приватизация.

***Маркетинг и връзки с обществеността***

* Отразяване чрез интернет-страницата на информация за хода на приватизационните процедури, както и на кратки описания на фактическото правно и финансово състояние на съответните обекти, подготвяни за продажба;
* Публикуване на кратки съобщения в средствата за масова информация;
* Публикуване в пресата на определените от ЗПСК като задължителни съобщения при обявяване за приватизация на държавно участие в капитала на новообразувани дружества, както и при приемане на решения за метод за приватизацията им;
* Оповестяване чрез интернет-страницата на “БФБ-София”АД на информационните меморандуми и проспектите на търгуваните дружества / пакети акции/дялове от дружества при провеждането на неприсъствените публични търгове и централизираните публични търгове;
* Публикуване на рекламни съобщения за големи и приоритетни приватизационни проекти в чуждестранни издания;
* Провеждане на интервюта, брифинги и пресконференции;
* Участие на представители на АПСК във форуми и мероприятия, организирани от други институции или организации.

***Контрол на приватизационните договори***

* Изготвяне на План за осъществяване на проверки на място в приватизираните дружества с цел повишаване коректността при отчитане на изпълнението, респ. неизпълнението на поетите с приватизационните договори задължения;
* Изготвяне на уведомления до купувачите по приватизационните договори за предоставяне на всички отчетни документи, необходими за доказване на изпълнението на поетите с договорите задължения за 2016 г.;
* Анализ на получените отчети от купувачите и приключване с констатации на следприватизационния контрол по изпълнение на изискуемите задължения по приватизационните договори за 2015 г.;
* Събиране на писмена информация от компетентните държавни институции, доказваща изпълнението/неизпълнението на задълженията от страна на купувачите по приватизационните договори - НОИ, ЦРОЗ, Централен депозитар, Агенция по вписванията, РИОСВ, ДА “ДР и ВВЗ”, КЕВР и др.;
* Приключване с констатации на следприватизационния контрол по изпълнение на изискуемите задължения по приватизационните договори;
* Предложения за начисляване на неустойки;
* При постъпило искане и след извършена проверка, издаване на удостоверение по чл. 22 б от ЗПСК за изплатена цена и при поискване за изпълнение на други задължения;
* При постъпило искане и след извършена проверка, издаване на удостоверение по чл.78, ал. 2 от Закона за държавната собственост (ДВ, бр. 18 от 2010 г.) за липса на задължения, произтичащи от неизпълнение на договор за приватизационна продажба.

***Правно осигуряване на следприватизационния контрол***

* Осигуряване на активност при образуването на изпълнителни дела, както и в рамките на вече започналите изпълнителни производства чрез своевременното и ефективно използване на принудителните способи за изпълнение, като се стимулира използването на всички законови възможности за събиране на вземанията на Агенцията, включително чрез сключване на спогодби да изплащане на дълга.
* Своевременно предявяване на вземанията на АПСК в производство по несъстоятелност или ликвидация на купувачите по приватизационните договори, както и по отношение на приватизирани дружества в случаите на вписано обезпечение;
* Своевременно събиране на съдебни книжа, вписване на обезпечителни заповеди, издадени по молби от АПСК, снабдяване с изпълнителни листа в полза на АПСК и предприемане на действия за образуване на изпълнително производство;
* Осъществяване на навременни действия по предявяване по съдебен ред на претенциите на Агенцията в случаите на констатирано неизпълнение на задълженията по приватизационни договори, както и тяхното обезпечаване. Изготвяне на молби за издаване на заповеди за незабавно изпълнение за вземанията, представляващи неизплатени вноски от цената по приватизационните договори и своевременно предприемане на действия за обезпечаването им в нормативно изискуемите срокове и в съответствие с действащите вътрешни правила.

# ИЗПОЛЗВАНИ СЪКРАЩЕНИЯ

АПСК Агенцията за приватизация и следприватизационен контрол, (Агенцията)

ЗПСК Закона за приватизация и следприватизационен контрол

ЗДС Закон за държавната собственост

БАБХ Българска агенция за безопасност на храните

МВР Министерство на вътрешните работи

МФ Министерство на финансите

МИ Министерство на икономиката

МРРБ Министерство на регионалното развитие и благоустройството

МО Министерство на отбраната

МЗХ Министерство на земеделието и храните

МВнР Министерство на външните работи

НОИ Национален осигурителен институт

ЦРОЗ Централен регистър на особените залози

РИОСВ Регионална инспекция по околната среда и водите

КЕВР Комисия за енергийно и водно регулиране

ДА “ДР и ВВЗ” Държавна агенция “Държавен резерв и военновременни запаси”